CELEX: 62019TN0538
Language: el
Date: 2019-07-30 00:00:00
Title: Υπόθεση T-538/19: Προσφυγή της 30ής Ιουλίου 2019 — Casino, Guichard-Perrachon κατά Επιτροπής

30.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/66
            
         
      Προσφυγή της 30ής Ιουλίου 2019 — Casino, Guichard-Perrachon κατά Επιτροπής
      (Υπόθεση T-538/19)
      (2019/C 328/74)
      Γλώσσα διαδικασίας: η γαλλική
      
         Διάδικοι
      
      
         Προσφεύγον: Casino, Guichard-Perrachon (Saint-Étienne, Γαλλία) (εκπρόσωποι: I. Simic, G. Aubron, O. de Juvigny και T. Reymond, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να κρίνει ανεφάρμοστο στη συγκεκριμένη περίπτωση, βάσει του άρθρου 277 ΣΛΕΕ, το άρθρο 20 του κανονισμού 1/2003 και, κατά συνέπεια, να ακυρώσει την απόφαση C(2019) 3761 της Ευρωπαϊκής Επιτροπής της 13ης Μαΐου 2019·
               
            
                  —
               
               
                  να ακυρώσει, βάσει του άρθρου 263 ΣΛΕΕ, την απόφαση C(2019) 3761 της Ευρωπαϊκής Επιτροπής της 13ης Μαΐου 2019·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του το προσφεύγον προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση είναι παράνομη στο μέτρο που στηρίχθηκε αποκλειστικά σε έγγραφα κατασχεθέντα στο πλαίσιο προγενέστερου ελέγχου ο οποίος διενεργήθηκε βάσει αποφάσεως η οποία ήταν επίσης παράνομη.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση είναι παράνομη στο μέτρο που στηρίζεται στο άρθρο 20 του κανονισμού 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ (ΕΕ 2003, L 1, σ. 1), διάταξη, η οποία είναι παράνομη και συνεπώς ανεφάρμοστη εν προκειμένω, βάσει του άρθρου 277 ΣΛΕΕ. Συγκεκριμένα η εν λόγω διάταξη προσβάλλει το θεμελιώδες δικαίωμα πραγματικής προσφυγής, καθόσον δεν παρέχει στις επιχειρήσεις που είναι αποδέκτριες της αποφάσεως περί διενέργειας ελέγχου της Επιτροπής τη δυνατότητα να ασκήσουν πραγματική προσφυγή κατά της διενέργειας ελέγχου.
               
            
                  3.
               
               
                  Ο τρίτος λόγος αντλείται από προσβολή του θεμελιώδους δικαιώματος του απαραβίαστου της κατοικίας, καθόσον η προσβαλλόμενη απόφαση έχει απεριόριστη διάρκεια ισχύος, καθώς και ένα πεδίο εφαρμογής το οποίο δεν μπορεί να προσδιοριστεί επακριβώς και δεν συνάδει προς την αρχή της αναλογικότητας.